Մասնավոր զրույցներում ՀՀԿ-ականները եւս խոստովանում են, թե Նիկոլ Փաշինյանը շատ խորամանկ է գործել եւ այլընտրանքի հնարավորություն պարզապես չի թողել: «Ժողովուրդ» օրաթերթի տեղեկություններով` այժմ խմբակցության նիստում քննարկում են՝ ինչպիսի դիրքորոշում արտահայտեն ծրագրի շուրջ: Ընդ որում` մեր տեղեկություններով` կարծիքները ներսում տարբեր են: Մի մասը հակված է այն չընդունելուն, սակայն մյուս թեւն էլ կարծում է, թե պետք է այլընտրանք մտածեն: Եվ մեր տեղեկություններով` այդ այլընտրանքը կրկին լինելու է Նիկոլ Փաշինյանին վարչապետ ընտրելու քվեարկության պես: Այսինքն` կառավարության ծրագրին կողմ են քվեարկելու այն պատգամավորները, ովքեր կողմ են քվեարկել նաեւ ժողովրդի թեկնածուին, եւ այս պարագայում բուն ՀՀԿ-ն կրկին «մաքուր» դուրս կգա՝ ասելով, թե չի խոչընդոտել կառավարության ծրագրի ընդունմանը: Եվ պատահական չէ, որ երեկ արմատական ՀՀԿ-ականները խուսափում էին կարծիք ասել ծրագրի մասին՝ կոչ անելով սպասել բուն քննարկումներին: